Սյուզաննա Փիրումյան

Սյուզաննա Փիրումյան ( բալետի պարուհի), առաջատար մենապարուհի, Հայաստանի վաստակավոր արտիստ (2017))։

Կենսագրություն 
Սյուզաննա Փիրումյանը ծնվել է 1983 թվականի հուլիսի 24-ին, Երևանում։ Նա սերում է հայ նշանավոր ռազմական գործիչ, Սարդարապատի ճակատամարտի գլխավոր հրամանատար, ազգային հերոս, ռուսական բանակի գնդապետ Դանիել Բեկ-Փիրումյանի և ռազմական գործիչ, գնդապետ Պողոս Բեկ-Փիրումյանի տոհմից։

Սյուզաննա Փիրումյանը 1992-2001 թվականներին սովորել է Երևանի պարարվեստի պետական ուսումնարանում։ 2001 թվականին ընդունվել է Երևանի Ա.Սպենդիարյանի անվան օպերայի և բալետի ազգային ակադեմիական թատրոն՝ որպես բալետի արտիստ։ 2017 թվականին ավարտել է Երևանի թատրոնի և կինոյի պետական ինստիտուտի պարարվեստի ռեժիսուրա բաժինը։ Որպես դիպլոմային աշխատանք համակուրսեցի Սևակ Ավետիսյանի հետ մեկտեղ ներկայացրել են Էդգար Հովհաննիսյանի «Մարմար» սյուիտի և Տերտերյանի 6-րդ սիմֆոնիայից մի հատվածի համադրությամբ «Անահիտ» բեմադրությունը՝ ըստ Ղազարոս Աղայանի համանուն հեքիաթի։ Հյուրախաղերով հանդես է եկել Ռուսաստանում, Եգիպտոսում, Թուրքիայում, Սիրիայում, Բահրեյնում, Քաթարում, Արաբական Միացյալ Էմիրություններում, Մալազիայում և այլն։

Բազմաթիվ պատվոգրերի և շնորհակալագրերի դափնեկիր է, իսկ 2016 թվականին ստացել է տարվա լավագույն բալետի պարուհի պատվոգիրը։ 2017 թվականին թվականին Երևանի քաղաքապետարանի կողմից նրան բնակարան է շնորհվել։

Օժտված լինելով կատարողական բարձր վարպետությամբ՝ վերջինս հանդես է եկել Հայաստանի, ինչպես նաև միջազգային լավագույն բեմերում։ Մշտապես պահանջված լինելով հանդիսատեսի կողմից՝ արտերկրից համագործակցության բազմաթիվ հրավերներ է ստացել։

Ամուսնացած է, ունի երկու երեխա։

Մրցանակներ 
Պարարվեստի բնագավառում ունեցած վաստակի համար 2017 թվականի մայիսի 28-ին Սյուզաննա Փիրումյանին շնորհվել է Հայաստանի վաստակավոր արտիստի կոչում։

Խաղացանկ 
 Նինա - Արամ Խաչատրյան «Դիմակահանդես»,
 Գայանե - Արամ Խաչատրյան «Գայանե»,
 Ժիզել - Ադոլֆ Ադան «Ժիզել»,
 Ֆրիգիա - Արամ Խաչատրյան «Սպարտակ»,
 2-րդ ջութակ- «Հավերժություն»,
 Մազուրկա - Ֆրեդերիկ Շոպեն «Շոպենիանա»,
 Հավերժահարս, փողոցային պարուհի - Լյուդվիգ Մինկուս, Էդուարդ Նապրավնիկ «Դոն Կիխոտ»,
 Հռիփսիմե - Մելիք Մավիսակալյան, Լորիս Ճգնավորյան «Սուրբ Հռիփսիմե և Տրդատ»,
 Կորսարի Պադեդե - Ցեզար Պունի «Կորսար»,
 Ջուլիետ - Ս. Պրոկոֆևի «Ռոմեո և Ջուլիետ»,
 Շուշանիկ - Է. Հովհաննիսյանի «Վարդանանք»,
 Կիտրի - Լյուդվիգ Մինկուս, Էդուարդ Նապրավնիկ «Դոն Կիխոտ»,
 Կարմեն - Ժորժ Բիզե, Ռոդիոն Շչեդրին «Կարմեն Սյուիտ»,
 Արքայադուստր Մաշա - Պյոտր Չայկովսկի «Մարդուկ-Ջարդուկը»,
 Հանդես է եկել նաև Աստոր Պիացոլայի «Տանգո»-ում ինչպես նաև Հարո Ստեփանյանի «Սասունցի Դավիթ» օպերայում։

Ծանոթագրություններ 

Բալետի արտիստներ
ՀՀ վաստակավոր արտիստներ
Հայ բալետի արտիստներ
1983 ծնունդներ
Հուլիսի 24 ծնունդներ
Երևան քաղաքում ծնվածներ